钦定古今图书集成/理学汇编/文学典/第125卷 > 《送梅圣俞归河阳序》前人
## 钦定古今图书集成/理学汇编/文学典/第125卷 > 《送梅圣俞归河阳序》前人

“至宝，潜乎山川之幽，而能先群物以贵于世者，负其
有异而已。”故珠潜于泥，玉潜于璞，不与夫蜃蛤珉石
混而弃者，其先膺美泽之气，辉然特见于外也。士固
有潜乎卑位，而与夫庸庸之流俯仰上下，然卒不混
者，其文章才貌之光气，亦有辉然而特见者矣。然求
珠者必之乎海，求玉者必之乎蓝田，求贤士者必之
“乎？通邑大都，据其会，就其名而择其精焉耳。”洛阳天
子之西都，距京师不数驿，搢绅仕宦，杂然而处，其亦
珠玉之渊海欤？予方据是而择之，独得于梅君圣俞，
其所谓“辉然特见而精”者耶？圣俞志高而行洁，气秀
而色和，崭然独出于众人中。初为河南主簿，以亲嫌
移佐河阳，常喜与洛之士游，故因吏事而至于此。余
尝与之徜徉于嵩洛之下，每得绝崖倒壑、深林古宇，
则必相与唫哦其间，始而欢然以相得，终则畅然觉
乎薰蒸浸渍之为益也，故久而不厌。既而以吏事讫，
言归。余且惜其去，又悲夫“潜乎下邑，混于庸庸”，然所
谓“能先群物而贵于世”者，特其异而已，则光气之辉
然者，岂能掩之哉？